'All Blacks gaan Bokke verwoes' – Spencer | Nuus24
Die Springbokke het die Drienasies-kragmeting teen die All Blacks in Hamilton gewen en is as wenners van die Drienasies-beker gekroon. Kaapstad – Die voormalige All Black-losskakel Carlos Spencer het voorspel dat Nieu-Seeland die Springbokke gaan "verwoes" in Saterdag se Rugbykampioenskap-toets by die FNB-stadion in Soweto.Spencer, wat vroeër afgedank is as die Leeus se agterlynafrigter, het Woensdag aan Fairfax Media gesê die Wêreldkampioene sal sake in perspektief stel met 'n vertoning wat die Springbok-ondersteuners terug aarde toe sal bring.Die oud-All Black glo dat Australië so swak in hul nederlaag op Loftus was dat die Kiwi's die Springbokke presies gaan wys hoe uit voeling hulle met realiteit is."Die Springbokke het natuurlik 'n goeie oorwinning benodig, maar die Aussies het swak gespeel. Ek dink die All Blacks gaan hulle Saterdag verwoes," het Spencer gesê."Dit sou die Bokke baie selfvertroue gegee het. Hulle het by tye goeie rugby gespeel en het nie so baie van die balle weggeskop as laas nie. Dit is beslis 'n stap in die regte rigting.""Maar hulle gaan Saterdag teen baie beter verdediging te staan kom. As hulle die bal vir lang periodes kan behou en dit nie wegskop nie, het hulle 'n kans, maar die All Blacks gaan te goed wees."Spencer meen die feit dat Nieu-Seeland reeds die titel gewen het sal hulle toelaat om met meer vryheid te speel.Vir die jongste sportnuus volg Nuus24Sport op Twitter.– Sport24